寓居定惠院之東雜花滿山有海棠一株土人不知貴也
作者：蘇軾
朝代：宋

paragraphs: 江城地瘴蕃草木，只有名花苦幽獨。
嫣然一笑竹籬間，桃李漫山總粗俗。
也知造物有深意，故遣佳人在空谷。
自然富貴出天姿，不待金盤薦華屋。
朱唇得酒暈生臉，翠袖卷紗紅映肉。
林深霧暗曉光遲，日暖風輕春睡足。
雨中有淚亦悽愴，月下無人更清淑。
先生食飽無一事，散步逍遥自捫腹。
不問人家與僧舍，拄杖敲門看修竹。
忽逢絕艷照衰朽，歎息無言揩病目。
陋邦何處得此花，無乃好事移西蜀。
寸根千里不易致，銜子飛來定鴻鵠。
天涯流落俱可念，爲飲一樽歌此曲。
明朝酒醒還獨來，雪落紛紛那忍觸。